Vier blitsig ná gewapende roof vasgetrekFoto: Verskaf. Vier verdagtes is Woensdag blitsig ná ŉ rooftog by ŉ onderneming in Wentworth, suid van Durban, vasgetrek. Lt.kol. Thulani Zwane, woordvoerder van die polisie, het gesê die rooftog het omstreeks 10:30 in Brooklynweg plaasgevind. “Werknemers is met vuurwapens aangehou terwyl die verdagtes selfone en ŉ onbevestigde hoeveelheid kontant uit die kasregisters gesteel het,” het Zwane gesê. Die verdagtes het reeds van die toneel gevlug voor die polisie opgedaag het. “Polisiebeamptes het in die woonstelle in Wentworth begin soek en die eerste verdagte is in Alabamaweg aangetref waar hy weggekruip het,” het Zwane gesê. Die polisie het tydens die inhegtenisneming beslag gelê op ŉ sak vol ammunisie, ŉ okapimes en twee selfone. Die tweede verdagte is in Constantiaweg in hegtenis geneem toe hy bo in ŉ boom in ŉ parkie weggekruip het. “ŉ Derde verdagte het probeer om die polisiebeampte met ŉ voorwerp te steek en hy is gevolglik in die voet geskiet. Die vierde verdagte is by ŉ plaaslike vulstasie vasgetrek,” het Zwane gesê. Foto: Verskaf. Die verdagtes is tussen 22 en 35 jaar oud. Sake van sakeroof, poging tot moord, die besit van vermoedelik gesteelde goedere, die besit van ŉ gevaarlike wapen en die besit van ŉ ongelisensieerde vuurwapen word ondersoek. Die verdagtes sal binnekort in die hof verskyn. Genl.maj. Bheki Langa, die provinsiale waarnemende polisiekommissaris, het gesê die polisie sal ondersoek instel om vas te stel of die verdagtes met enige ander rooftogte in Durban en omliggende omgewings verbind kan word.